b'\n_START_ARTICLE_\nJuciai\n_START_SECTION_\nIstorija\n_START_PARAGRAPH_\nPrie Juci\xc5\xb3, tarp dviej\xc5\xb3 \xc4\xaf Ungur\xc4\x85 \xc4\xaftekan\xc4\x8di\xc5\xb3 upeli\xc5\xb3, yra nadruvi\xc5\xb3 piliakalnis. Manoma, kad pavadinimas kilo nuo lietuvininko Jotze pavard\xc4\x97s, kuris XVI a. vid. gyveno gretimuose Lamps\xc4\x97d\xc5\xbeiuose. Nuo 1525 m. Juci\xc5\xb3 vals\xc4\x8diaus centras. Iki 1709-1711 m. maro bei bado Juciuose ir apylink\xc4\x97se gyveno vien lietuvininkai (apie 98\xc2\xa0%). Po Did\xc5\xbeiosios Pr\xc5\xabsijos kolonizacijos atsik\xc4\x97l\xc4\x97 vokie\xc4\x8di\xc5\xb3 kolonist\xc5\xb3, pranc\xc5\xabz\xc5\xb3 i\xc5\xa1 \xc5\xa0veicarijos, daugiausia evangelikai reformatai. Jiems 1727 m. pastatyta ba\xc5\xbeny\xc4\x8dia, kurioje v\xc4\x97liau pamaldos vyko ir evangelikams liuteronams. Juciai tapo \xc5\xa1veicar\xc5\xb3 kolonijos, vienos did\xc5\xbeiausi\xc5\xb3 Ma\xc5\xbeojoje Lietuvoje, centru._NEWLINE_Apie 1727 m. \xc4\xafsteigta prad\xc5\xbeios mokykla. Reformat\xc5\xb3 kunigo D. E. Ander\xc5\xa1o \xc5\xa1eimos vaik\xc5\xb3 mokytoju 1746-1749 m. dirbo Karaliau\xc4\x8diaus universiteto absolventas Imanuelis Kantas. Susi\xc5\xbeav\xc4\x97j\xc4\x99s vietos lietuvi\xc5\xb3 kalba j\xc4\x85 v\xc4\x97liau gyn\xc4\x97 nuo germanizuotoj\xc5\xb3. Dar XIX a. pab. tautosakininkas Vilius Kalvaitis kaime u\xc5\xbera\xc5\xa1\xc4\x97 daug lietuvi\xc5\xb3 pavard\xc5\xbei\xc5\xb3, surinko smulkiosios tautosakos. XX a. pr. Jucius sudar\xc4\x97 netaisyklingas keliolikos sodyb\xc5\xb3 gatvinis kaimas, keliolika vienkiemi\xc5\xb3 aplink j\xc4\xaf, gele\xc5\xbeinkelio stotis; buvo akivaizd\xc5\xbei\xc5\xb3 senov\xc4\x97s r\xc4\x97\xc5\xbein\xc4\x97s \xc5\xbeem\xc4\x97valdos liekan\xc5\xb3. 1939 m. gyveno 374 \xc5\xbemon\xc4\x97s._NEWLINE_1985 m. ba\xc5\xbeny\xc4\x8dia ir paminklas Pirmojo pasaulinio karo aukoms susprogdinti sovietin\xc4\x97s vald\xc5\xbeios nurodymu, baigia gri\xc5\xabti klebonija.'